**ТЭМА ЎРОКА: ПАНЯЦЦЕ ПРА ФРАЗЕАЛАГІЗМЫ**

**Мэты:**

·        выпрацаваць уменне знаходзіць фразеалагізмы ў тэкстах, тлумачыць значэнні фразеалагізмаў, ужываць фразеалагічныя выразы ў маўленні;

·        выкарыстоўваць фразеалагізмы ў вусным і пісьмовым маўленні;

·        развіць лагічнае мысленне вучняў, уменне абгрунтоўваць сваё меркаванне;

·        выхаваць любоў і цікавасць да моўнага багацця свайго народа, кемлівасць, знаходлівасць, гумар.

**Ход урока**

**I. Арганізацыйны момант.**

Вітанне. Вызначэнне падрыхтаванасці да заняткаў. Стварэнне эмацыянальнага настрою.

**Настаўнік.** Сёння нам патрэбна шмат папрацаваць, у кожнага з вас будзе магчымасць праявіць сваю кемлівасць, дапытлівасць. Я жадаю вам поспехаў у працы. Пажадайце і вы адзін аднаму поспеху, усміхніцеся мне, усміхніцеся адзін аднаму. Хай ад гэтай усмешкі стане цяплей на душы, хай яна дапаможа лёгка і радасна працаваць на занятку, створыць добры настрой.

**II. Праверка дамашняга задання.**

**Настаўнік** збірае сшыткі з перакладам, які вучні дапрацоўвалі дома.

**III.                        Актуалізацыя ведаў**

**Настаўнік.**Вы ведаеце, сёння перад пачаткам урока я атрымала ліст? Давайце прачытаем яго.

Добры дзень. Я – Вадзім. У мяне быў добры дружбак Санька, яшчэ нядаўна мы так сябравалі – *вадой не разальеш*. Але аднойчы мы паспрачаліся і пабіліся, нагаварылі адзін аднаму брыдоты, *жывём* зараз *як кот з сабакам*. Парайце, як мне вярнуць сябра, бо *я без яго як без рук*.

–                   Што параіць хлопцу?

–                   А што значаць гэтыя словазлучэнні *вадой не разальеш, жывём як кот з сабакам, я без яго як без рук*?

–                   У якім значэнні ўжыты гэтыя словы?

–                   Чаму было не напісаць проста былі *дружныя, пасварыліся, бездапаможны*? Для чаго ў лісце былі напісаны такія выразы?

**Вучні** тлумачаць сваімі словамі, як зразумелі гэтыя выразы.

**IV. Вывучэнне і замацаванне новага матэрыялу.**

–                   Што гэта за выразы? Знайдзіце адказы на гэтыя пытанні ў правіле §32.

**Вучні** зачытваюць адказы на пытанні.

**Настаўнік.**На дошцы размешчаны малюнкі. Пазнайце па малюнках фразеалагізмы рускай мовы. Ці ёсць у беларускай мове адпаведнікі?





**Вучні.**Адпаведнікі ёсць: развешваць вушы, вастрыць зубы, кляваць носам, часаць язык, вадзіць за нос.

**Настаўнік.**Фразеалогія – раздзел навукі пра мову, які вывучае і апісвае фразеалагізмы, іх паходжанне, значэнне і класіфікацыю.

Фразеалагізм – устойлівае спалучэнне слоў з адзіным цэласным значэннем.

У мове, акрамя асобных слоў, існуюць устойлівыя спалучэнні слоў, якім уласціва пэўнае значэнне.

Устойлівыя непадзельныя спалучэнні слоў, якія існуюць у мове як адно сэнсавае цэлае, называюцца фразеалагізмамі.

Фразеалагізм, як і слова, можа называць прадмет (бярозавая каша “розгі”), прымету (стрэляны верабей – “бывалы”; у свіныя галасы – “позна”), дзеянне (збіцца з панталыку – “зблытацца”, “памыліцца”).

Паколькі фразеалагізмы маюць адзінае, цэласнае значэнне, выражаюць адно паняцце, то і ў сказе яны з’яўляюцца адным членам сказа.

Значэнні фразеалагізмаў раскрываюцца ў фразеалагічным слоўніку.

Фразеалагізмы часцей за ўсё выкарыстоўваюцца ў гутарковым і мастацкіх стылях маўлення. Яны ажыўляюць мову, надаюць ёй асаблівую выразнасць, дапамагаюць ствараць непаўторныя малюнкі з жыцця людзей і яркія вобразы.

**Настаўнік** знаёміць вучняў са слоўнікам і тлумачыць як ім карыстацца.

**Фізкультхвілінка (на слайдзе)**

Складанне і запіс схемы ў сшытак для правіл. Настаўнік тлумачыць і запісвае на дошцы, дзеці перапісваюць у свае сшыткі.

**Фразеалагізмы**

|  |
| --- |
| гэта ўстойлівае спалучэнне слоў з адзіным цэласным значэннем |

|  |  |  |  |  |
| --- | --- | --- | --- | --- |
| Фразеалагізмы-сінонімы:*апусціць рукі, вешаць галаву, вешаць нос* |  | Фразеалагізмы-антонімы: *да трох не гавары, цягне ката за хвост* |  | Фразеалагізмы-амонімы:*узяць у рукі – супакоіцца, навесці парадак,прыструніць* |

|  |  |  |
| --- | --- | --- |
| У сказе з’яўляецца адным членам сказа. |  | У фразеалагізмах знакі прыпынку не ставяцца. |

На парце у кожнага вучня ляжыць картка-падказка. Калектыўная праца і абмеркаванне па прыкметах і адрозненнях, змешчаных у табліцы. Пасля абмеркавання картка застаецца вучню, якой ён можа карыстацца ў любы момант.

|  |  |
| --- | --- |
| **Прыкметы словазлучэнняў** | **Прыкметы фразеалагізмаў** |
| 1.     Кожнае слова захоўвае сваё лексічнае значэнне. | 1.Словы страчваюць сваю сэнсавую самастойнасць, маюць адзіны сэнс. |
| 2.     Любое са слоў можна замяніць іншымі словамі. | 2.У іх складзе нельга замяняць адно слова іншым. |
| 3.     Ствараюцца ў працэсе маўлення, не патрабуюць запамінання. | 3.Выкарыстоўваюцца як гатовыя, вядомыя спалучэнні. |
| 4.     Кожнае слова выступае ў ролі пэўнага члена сказа. | 4.Выступаюць у ролі аднаго члена сказа. |
| 5.     Да словазлучэнняў нельга падабраць сінонімы і антонімы. | 5.Да фразеалагізмаў можна падабраць сінтнімы, антонімы. |

**Настаўнік.** Зараз я зачытваю вам словазлучэнні ў парах, размяжуйце іх, калі ласка, у два слупочкі (фразеалагізмы -1 і свабодныя словазлучэнні-2). Будзьце ўважлівымі!

Ён ледзь не прагаварыўся – у свой час прыкусіў язык; людзі працавалі, народ не стаў на калені перад ворагам – стоячы на каленях у вадзе, я даставаў ракаў; на ўсю вёску было чуваць візг свінняў, іх напужаныя галасы – выбраўся з дому толькі ў свіныя галасы.

**Вучні**(два вучні запісваюць каля дошкі правільны варыянт, усе астатнія правяраюць і выпраўляюць памылкі)

1:

у свой час прыкусіў язык,

людзі працавалі, народ не стаў на калені перад ворагам,

выбраўся з дому толькі ў свіныя галасы.

2:

Ён ледзь не прагаварыўся,

стоячы на каленях у вадзе, я даставаў ракаў,

на ўсю вёску было чуваць візг свінняў, іх напужаныя галасы.

**Настаўнік.** Гульня. Я зачытваю вам фразеалагізмы, у якіх дапушчаны памылкі. Ваша задача – выправіць гэты фразеалагізм і агучыць яго ў правільным варыянце.

Вывесці на светлую ваду,

кату па кіпці,

віламі па вадзе чытана.

**Вучні.** Вывесці на чыстую ваду,

кату па пяту,

віламі па вадзе пісана.

**Настаўнік.** На сталах у вас ляжаць слоўнікі, з якімі мы пазнаёміліся ў пачатку ўрока. Звярніцеся да іх,калі ласка. Знайдзіце ў слоўніку значэнне фразеалагізмаў *бібікі біць, ні кала ні двара*. Што абазначаюць гэтыя фразеалагізмы?

**Вучні.** Ні кала ні двара – слова кол некалі мела значэнне “ўчастак ворнай зямлі, надзел каля хаты”. Першапачатковае значэнне выразу было канкрэтным паказчыкам беднасці чалавека – ні зямлі, ні гаспадаркі.

Бібікі біць – слова бібікі ўжываецца ў значэнні “гузікі”. Гэта дае падставу даследчыкам мовы меркаваць, што першапачаткова бібікі біць мела значэнне “гуляць у пэўную гульню з гузікамі”. Пазней гэты выраз  пачаў ужывацца ў значэнні “гультаяваць, бяздзейнічаць, займацца пустой бескарыснай справай”.

**Настаўнік.**На дошцы запісаны фразеалагізмы. Замяніце іх адпаведнымі словамі, карыстаючыся словамі для даведак(вусна).

*Для даведак*: рана, маўчаць, баяцца, перашкаджаць, хутка ўцякаць, гаварыць абы-што.

**Вучні.**Вады ў рот набраць – маўчаць,

таўчыся пад нагамі – перашкаджаць,

ні свет ні зара – рана,

даць дзёру – хутка ўцякаць,

дрыжаць як асінавы ліст – баяцца,

збіцца з панталыку – гаварыць абы-што.

**Настаўнік.** – Пра якія асаблівасці фразеалагізмаў вы даведаліся?

 – Раскажыце ўсё, што запомнілі пра фразеалагізмы (апытваецца **4-5 вучняў**).

Крыніцы фразеалагізмаў розныя. Адны прыйшлі да нас з народнай гаворкі, у іх выказалася народная мудрасць. Іншыя – з міфаў і легенд, а трэція стварылі пісьменнікі і паэты. Ёсць фразеалагізмы, звязаныя з гістарычнымі падзеямі, нейкімі традыцыямі (раскурыць трубку міру, насіць на руках), а ёсць тыя, што ўзніклі ў пэўнай прафесіі(іграць першую скрыпку, на два фронты). Напрыклад, вядомы фразеалагізм шыварат-навыварат здаецца бяскрыўдным і абазначае, што хтосьці апрануў штосьці наадварот, навыварат. Але ў часы Івана Грознага гэты выраз злучаўся з пакараннем. Так апраналі злоўленага злодзея, садзілі задам-наперад на лядашчую кабылу і вазілі па горадзе.

Фразеалагізм ахілесава пята паходзіць з міфаў. Ахіл – герой мноства легенд Старажытнай Грэцыі. Гэта непераможны, адважны чалавек, якога не бралі варожыя стрэлы. У яго было толькі адно слабае месца – пятка.

**V. Падвядзенне вынікаў. Рэфлексія.**

**Настаўнік.**Веданне фразеалогіі – неабходная ўмова глыбокага авалодання роднай мовай. Уменне правільна карыстацца фразеалагічным багаццем характарызуе ступень валодання мовай. Нават валодаючы параўнальна вялікім запасам слоў, вучань апыняецца нярэдка ў цяжкім становішчы, дарэмна спрабуючы выказаць больш складаную думку. Цікава адзначыць, што граматны чалавек падсвядома звяртаецца да фразеалогіі, а невуч выкарыстоўвае словы-пустазеллі тыпу “гэта самае”, “так бы мовіць” і інш. У фразеалогіі ярчэй усяго выяўляецца багацце, сіла і прыгажосць мовы.

– Як ты працаваў на ўроку? Выберы фразеалагізм:

1)    з аганьком;

2)    абы з рук;

3)    з душой;

4)    цераз пень калоду;

5)    закасаўшы рукавы.

– Як ты зразумеў тэму? З чым пойдзеш з урока? Падмацуй адказ фразеалагізмам:

1)    светлая галава;

2)    садовая галава;

3)    пустая галава;

4)    галава варыць;

5)    дубовая галава.

**VI.                        Дамашняе заданне.**

**§**32, выканаць практыкаванне 246.

**9-10б. – Складзіце з прапанаваымі беларускімі фразеалагізмамі сказы.**